
Wimbi la madawa ya kulevya linaibuka kwenye ukanda wa Afrika ya mashariki. Ikiwa ni kipindi cha mwanzo kabisa, enzi za awamu zilizopita za uongozi kwenye mataifa ya ukanda huo.

Kipindi ambacho EASA haina muda mrefu sana toka ianzishe baada ya kufikia ukanda mzima ulihitaji ogani ya kijasusi kujitetea na kujihami dhidi ya hatari yeyote.

Uchunguzi wa kina unafanyika juu ya suala hilo, inabainika kitovu chote cha mihadarati na biashara zingine haramu. Kipo ndani ya jimbo la Juba linalopatikana kusini kwa nchi ya Somalia, eneo ambalo linapakana na nchi ya Kenya.

Jasusi wa kwanza aitwae Dominic Mzabange aliagizwa kwenda kuchunguza suala hilo. Ikapita miezi mitatu tosha aingie kazini, mawasiliano kati yake na makao makuu yakaja kupotea ghafla. Hakujulikana alipo ndani ya Juba, wala kundi gani kati ya mengi ya wanamgambo ndiyo wamemshikilia mtu huyo kutoka Afrika ya mashariki.

Baadaye inakuja kubainika mpelelezi yule ni msaliti, taarifa hiyo ilirejeshwa na mwenzake aliyekabidhiwa aongozane naye kwenye kazi hiyo. Huyo alirejea akiwa na majeruhi, ikabidi atibiwe na kueleza mwenzake aliungana na wanamgambo wa huko anafanya biashara haramu.

EASA iling’aka kusikia hilo, wakaona haiwezekani mtu huyo afikie kusaliti asasi hiyo nyeti. Ikabidi yafikiwe makubaliano ya kuagizwa jasusi mwingine, kwa kazi moja tu ya kumtafuta Mzabange na kumrudisha huko aje kuadhibiwa kwa usaliti wake, au arejee na maiti yake kuonesha alifariki.

Jukumu hilo liliangukia kwa kijana Norbert Kaila, mpelelezi kijana kwa kipindi hicho akiwa hajawahi kufanya kazi ya nje ya nchi. Upelelezi asilimia kubwa alihusika ndani ya mipaka ya Tanzania.

Huyu alikabidhiwa jukumu zima na kwenda hadi Kenya kwa jasusi aliyenusurika, ambaye alimpa maelekezo ya kuingia nchini Somalia na mpango utakaomuwezesha akafika kwenye makundi hayo ya wanamgambo.

Alitakiwa kufika masaa machache kabla ya alfajiri, ukifika muda wa ibada basi watakuja wenzake wajifanye ni wanamgambo wamteke na kumfungia. Hao ndiyo wangekuja kumchomeka kwenye kundi mojawapo amsake msaliti.

Kimbembe kinakuja baada ya Norbert Kaila kutekwa kweli, ila si na wenzake bali maadui halisi ambao waliwahi kabla ya mpango. Wenzake walipofika wakaja kukutana na kisanga cha kupambana na kundi la wanamgambo.

Norbert Kaila alifungiwa, ilihali jukumu halijatimia na wala hajui ni wapi alipo msaliti. Inabidi ajiokoe na pia apambane kutimiza jukumu hilo, hata kama limeenda kinyume na mpango mzima.

Haikuwa imepita muda mrefu sana toka kuanzishwa kwa shirika la ujasusi Afrika ya Mashariki (EASA) yaani East Africa Security Agency kutokana na uhitaji sana wa taasisi hiyo, ulinzi uimarishwe ndani na nje ya nchi. Usalama wa ukanda ulidumishwa, kwa kusanywa taarifa za kiuchunguzi kutoka kwa vibaraka tofauti.

Si unajua taifa au mataifa, lazima yawe na ulinzi wa waziwazi na hata wa kisiri. Maana adui hawezi kukushambulia bayana kila mara, mara nyingine huja kwa kificho. Hivyo huhitajika kuwepo jinsi ya kujihami, au namna ya upokeaji taarifa kuhusiana na tishio fulani kabla halijatokea. Ndiyo hapo ikabidi kuwe na chombo kama hichi, kilichotokana na muunganiko wa nchi mwanachama wa Jumuiya ya Afrika ya Mashariki.

Kufikia mwaka huo wapelelezi walishatapakaa kila idara ya asasi za umma, hadi za kiraia. Walitakiwa kuripoti lolote lile la kuhatarisha usalama kwa wakubwa zao, ili kutetea maslahi mapana ya ukanda mzima. Yaani si kila ambaye yupo ofisini, huwa na cheo kimoja tu cha kufahamika ni mtumishi wa umma pekee. Wengine hubeba majukumu, ambayo ni siri yao na waliyowapa. Hao waliitwa makachero.

Mara nyingi makachero kutoka kila tawi ndani ya nchi husika, walisaidiana kukusanya taarifa muhimu na kuzifikisha kwa wakubwa zao au kitengo maalum walichotakiwa kuripoti ije kufika kwao. Kutokana na usalama wa eneo husika, ili isije kujulikana kuna wafukuaji wa taarifa nyeti eneo fulani.

Wakati huo ni wachache sana waliyojua utendaji huo wa EASA, nao ni kutoka ndani au wale waliyoombwa ushirikiano kutoka nje. Pia kuliwepo na majasusi, hawa huweza kufanya kazi hata nje ya mipaka ya nchi zao. Hutumwa kwa ajili ya operesheni fulani, kusudi waweke sawa usalama wa ukanda mzima. Hao ni wenye mafunzo hatari sana, yaliyowawezesha kuishi mazingira ya namna tofauti kulingana na kazi mbalimbali walizotumwa.

Hawa hata kujuana kwenyewe ilikuwa kitendawili, labda wawe wamewahi kutumwa kufanya jukumu fulani. Ndipo hapo angefahamu fulani ni mwenzake kwenye shirika hilo, mbali na hapo wangepishana njiani na wasitambuane. Yote kutokana na kutakiwa kuwa na usiri mkubwa, ilimradi iwe salama kwake na majukumu yake.

Nyakati hizi ndiyo ambazo Norbert Kaila, kijana wa Kitanzania kutoka ndani ya shirika hilo, mwenye utambulisho N001, akiwa na taaluma ya uandishi wa habari. Bado hakuwa amepata jina sana kutokana na harakati zake. Wengi hawakumjua sifa yake kama ni ipi, maana aliishia kufanya kazi na kuondoka, na hakuna operesheni nzito iliyoshika vichwa vya watu iliyotoka kwake.

Naye kutokana na ufanyaji kazi wake, katika nyanja ya usalama. Hatimaye alionwa. Baada ya kufanywa utafiti wa kila namna, mwishowe akaja kupewa mafunzo ya kutosha ambayo yalihitajika kutimiza wajibu wake. Alikuja kuwa miongoni mwa watu ambao waliibuliwa na kufanywa wapelelezi, kusudi waifanye kazi vyema kulinda maslahi husika.

Waliyoishia kujua weledi wake, walitoka ndani ya EASA yenyewe si nje yake. Wananchi walifahamu tu wapo wanausalama waliotenda wajibu wao kwa umakini mkubwa sana. Waliyohakikisha hakuna tishio linaloweza kuwakuta ikiwa wao wapo wanaendelea na kazi zao.

Inapata miaka kadhaa toka aanze kufanya kazi za kipelelezi akiwa mwenyewe, ukiachana na namna ya kushirikiana na wenzake ambavyo aliizoea.

Kwani hakuanza moja kwa moja mpaka kuja kufikia hatua hiyo, alipitia hatua iliyomhitaji kushirikiana na wengine. Kabla hajaja kuaminiwa moja kwa moja, akionekana wazi alifaa kusimama imara pasi na kuwa na wengine.

Si unajua tena kiongozi wako hawezi kukuachia jukumu, pasi na kujihakikishia kweli unaweza kulifanya mwenyewe. Kuanza kwa kushirikiana na wengine huwa haiepukiki hapo, hata kama ulikuwa na ndoto za kusimama mwenyewe. Sharti ukubali ili uwashawishi, kweli ulistahiki.

Kazi nyingi alizifanyia akiwa ndani ya nchi. Hakuwahi kutoka nje kuchunguza, wala kupewa shughuli pevu ya kuifanya huko. Mara kwa mara ni mkoa mmoja hadi mwingine, tangu alipoachwa mwenyewe kwenye operesheni.

Sehemu mbalimbali ndani ya nchi yake, hakuacha kufika muda ambao akitumikia utumishi wake. Iwe kwa gari au pikipiki, ilimradi jukumu litimie tu.

Muda huo kijana huyo alisimama kwenye maegesho ya magari, akiwa ameegemea motokaa yake, huku macho yake yapo kwenye lango la kutokea hoteli kubwa ya kifahari iliyopo katikati ya jiji. Akionekana wazi alijawa na subira ya kutosha, kumngojea mtu mahala hapo.

Muda mwingi aliangalia saa yake, na kisha macho alihamishia kule kwenye kizingiti cha kuingilia kwenye jengo kubwa lenye vioo vya buluu. Lile ambalo kwa juu kulikuwa na maandishi yaliyonadi jina la hoteli, yakiwa na urembo wa kuvutia.

Napo subira yake aliyoiweka hapo ilionekana kutimia, baada ya kuona watu wakitoka ndani ya jengo lile. Wakiwa makundi tofauti, wanaume kwa wanawake. Ikidhihirika wazi kulikuwa na kutaniko zito, lililofanya wakakusanyika asilimia kubwa mahala hapo.

Alitoka kuegemea gari lake, akasimama wima na kuangalia huko. Macho yake yaliangaza kila aliyekuja kwa njia ile. Mwishowe aliachia tabasamu mwanana, huku akitengeneza nguo yake vyema. Utadhani alitarajia kwenda kukutana na kiongozi wa nchi, amweleze kuhusu mpango kazi.

Pia alifuta jasho kufanya sura yake iondokane na takamwili hiyo aliyoipata kwa kukaa kwenye joto. Si unajua tena kukaa maeneo kama hayo muda mrefu, lazima uso ujawe na unyevu.

Hatimaye alionekana binti mrembo, aliyevaa suti ya kike nyeupe. Iliyo kwenye muundo wa sketi, yenye ufupi wa kufikia juu kidogo ya magoti. Kiasi cha kuonesha mguu maridhawa aliyojaaliwa, uliyojaa weupe wa kipekee. Uliyobeba ngozi nyororo ambayo ungeithibitisha kwa macho pasipo kuigusa.

Mrembo huyu umbo nalo hakunyimwa, lilionekana dhahiri. Hata kama hukuona mgongo, usingepata taabu kujua alifungasha mkia mkubwa. Laiti kama angekuwa ndege basi, angemzidi hadi tausi dume anayesifika kwa kuchanua wake wenye rangi mbalimbali.

Mnyange naye alipofika usawa wa mahali alipo Kaila, aliishia kushangaa. Alitoa tabasamu usoni mwake kudhihirisha urembo aliyojaaliwa pasipo kuwa na vishimo mashavuni.

Mwanaume naye alilipa kwa kumwonesha bashasha yake ya mauaji kwa wanyange kama hao.

Binti aliishia kusikitika na kusema, “Ni wewe, wala sikutegemea kukuona hapa.” Norbert aliposikia hivyo alisema, “Nilikwambia ni bahati kukutana nawe, na itakuja kutokea mara ya pili. Nilipokueleza lucky can come twice, ulinibishia.”

“Haya ulinijuaje kama nipo hapa, nashtuka tu natoka nakuona hapa.”

“Unadhani najua basi, yaani nilikuwa nipo kwenye habari muhimu. Nilipofika hapa hotelini nafsi yangu ikaniambia nisiende mbali, kila nikitaka kupiga hatua moyo unaniambia nimeanza kuwa msaliti mkubwa sana simsikilizi....... (akitabasamu) nikaamua ninyooshe mikono vita imenishinda, nikabaki.”

Mrembo aliposikia hayo aliishia kutabasamu, ni maneno yaliyomshangaza sana. Hakutarajia kama Kaila angelikuwa na mdomo mwepesi hivyo, kiasi kwamba ametoa matamshi yaliyoishia kumvutia kumsikiliza zaidi.

Ama kweli, uongo unashinda mabinti wengi. Ukitaka upate vinono basi jua kuutumia namna hiyo. Ila siyo ile ya kuchezea hisia za mtu, bali kumwonesha ni namna gani nafsi yako inavyomuhusudu. Ndiyo kama alivyofanya kijana hapo, akiendelea kuonesha ni kweli akisema hayo.

Aliendelea, “Unaona hapa nimechomekea nilikuwa nimechomoa shati, nafsi yenyewe ikaniambia chomekea nimeshindana nayo mwisho nimekubali. Nasubiri hapa ndiyo nakuona wewe... nimejua kilichovutwa na moyo ni hicho.”

“Ah wapi wewe, unione mara ya kwanza na leo ya pili ufikie kuwa hivyo?”

“Lini nishawahi kukudanganya mpaka leo iwe mara ya pili? Isingekuwa kukatazwa kiapo, ningekuwa tayari kuapa kama Rais vile baada ya kushinda uchaguzi.”

“Mmh! Haya mimi natoka hivyo.”

“Isingekuwa vibaya kama nikiwa mchango mkubwa wa kukufikisha huko unapoenda. Nipatie nafasi hii ili iwe sikukaa hapa bure tu, maana moyo hivi sasa waniambia niondoke. Nisipokusogeza wewe nitakuwa nimefanya vibaya.”

Hakuna lolote la ukweli aliloliongea, ujio wa safari hiyo ulimlenga binti huyo. Aliwasili kumwona, ikiwa ni mara ya pili. Ya kwanza hakufanikiwa kupata namba ya simu, wala ukaribu zaidi. Hakukata tamaa, ndiyo akafuatilia na kuijua ratiba yake ilivyo, mwishowe alimwibukia.

Huyu ndiye Norbert jasiri asiyebadilika wala kuacha mwenendo wake wa mabinti. Aonapo sura mpya basi kwake huwaza kumwingia apate nafasi ya kumnasa. Hakutaka katu kupitwa na sketi iliyonasa umakini wake, labda awe na sababu maalum ya kumfanya ashindwe kutimiza harakati yake.

Binti mwenyewe kugoma nafasi hiyo ya kupewa lifti, alishindwa kwa jinsi alivyoshawishiwa. Maneno yaliyorembwa mithili ya keki ya siku ya kuzaliwa yalivuta umakini wake kwa asilimia kubwa, akaishia kukubaliana na takwa la kijana huyo. Asijue amempa nafasi ya ushindi mkubwa, aliyekuwa akimmezea mate muda mrefu sana.

Safari yake hatimaye ilifika mahali ulipo mgahawa, eneo jingine ambalo alipelekwa ila mwanzo hakuwaza kama angekuja kufika hapo.

Siku hiyo Norbert aliweka ratiba zake za kawaida kando kusudi aushinde moyo wa binti huyo. Hakuwaza kama ingekuja kugharimu kingine, zaidi ya kutaka kumuweka binti himayani mwake.

Wote wawili walishuka, walipokuwa wakielekea ndani. Binti mara nyingi alibaki akimtazama, akionekana wazi kutoamini jambo fulani.

Walipokutanisha macho aliishia kucheka bila sababu. Kaila naye alimpa tabasamu huku akiendelea kumchombeza kwa kila hali aliyomuwekea walipokutanisha macho.

Norbert aliwahi kumfungulia mlango binti, akionesha ukarimu wake. Waliingia na kuchagua meza ya pembeni, mahali penye utulivu zaidi.

Alisifia vingi sana, akichelea kugusia kuhusu umbo na namna binti huyo alivyojaaliwa. Kufanya hivyo angeliwekwa kundi la wanaume waliotamani uzuri wake, hapo angeingiwa na ugumu zaidi kupewa nafasi. Alijionesha ni mlokole asiye na mambo hayo. Aliyeamua kumfuata binti, kutokana na kuvutika naye.

Kumbe mbwa mwitu aliyevaa ngozi ya kondoo, akiwa mawindoni. Wakati ambao amejua mrembo alipendelea vitu vya namna gani, ndipo aliamua kwenda na mstari huohuo pasipo kupindisha chochote.

Hakika ni mwigizaji mkubwa, kama angelikuwa soko la filamu ughaibuni, basi angelibeba tuzo lukuki kwa jinsi alivyoficha dhamira yake.

[image: ]


MWANAUME MWENYE MAJERAHA alionekana amelala sakafuni, sehemu yenye unyevu mwingi uliotokana na kimiminika kisicho na harufu ya kupendeza. Lau kama kingelikuja kugusa pua zako, usingesita kuziba usiipate. Jinsi ilivyo kali, tena mbaya mno mithili ya kitu kilichokuwa kikielekea kuvunda.

Ilikuwa ni ndani ya chumba kilicho na ukubwa wa wastani, kilichoingiza mwangaza usiyotosha kutoka kwenye dirisha dogo la juu. Mwanga ambao haukukidhi kuhitajika na mwanadamu kwa ajili ya siha yake, kiasi kwamba ukija kuwekwa humo ukitoka nje lazima macho nayo yakuume.

Nguo zake zilikuwa kuukuu, zilizogandiana na damu kwa juu. Zikiwa zimechanika baadhi ya maeneo. Ikionekana wazi zilipitia dhiki na shuruba nzito, kufikia kuwa namna hiyo.

Mikononi alionekana na majeraha mbalimbali, mengine yakiwa yameanza kupona na baadhi bado yakisumbua mwili wake. Miguuni napo ilikuwa ni hivyo hivyo, kukiwa na nyongeza ya ugonjwa wa fangasi, uliyoelekea kutafuna vidole vyake kutokana na kutotibiwa muda mrefu. Kiasi kwamba vilitoa mchango mkubwa wa harufu mbaya, iliyopo ndani ya eneo hilo.

Usoni napo hakufaa kutazamika mara mbili, alibadilika rangi na kuwa mweusi kutokana na ukurutu wa muda mrefu, ikionekana wazi hakuoga kwa siku nyingi sana. Lau kama isingelikuwa mazingira machafu na ugonjwa wa fangasi, bado chumba hicho kingenuka harufu ya kufanana na beberu, kisa uchafu wa mwilini mwake. 

Kichwani alibeba nywele chafu zilizofikia kubadilika rangi yake halisi, ndevu nazo hazikumuacha salama zilimwandama nyingi, sambamba na sharubu zilizomwotea hovyo utadhani zilikuwa na mpango wa kufungamana na kuzuia mdomo wake ashindwe kula na kunywa.

Laiti kama ungelibahatika kukaa karibu naye, basi ungelibana mdomo na pua zako. Alitoa harufu ya ajabu sana kutokana na mchanganyiko huo wa uchafu, ambayo hata yule asiyeweza kujitunza aliye huru asingevumilia. Labda awe mwendawazimu, ndiye angestahimili hali hiyo.

Bwana huyu alilala ubavu mmoja, kichwa nacho kikiwa kimegusa sakafu. Akiwa namna hiyo alilazimika kuinuka na kukaa kitako, baada ya kusikia mlango wa chumba hicho ukifunguliwa. Aliangaza macho mbele kupeleka kule ulipo, hadi ulipoachwa wazi kabisa.

Aliingia mwanaume aliyevaa mavazi kuukuu, aliyeweka kiatu kizito mguuni mwake. Mgongoni akiwa na bunduki kubwa aina ya AK47, kichwani alivaa kofia yenye rangi ya mabaka ya kijeshi.

Mtu huyu alimwendea kwa kasi kubwa, alipomfikia alimpiga teke lililotua upande wa nyonga yake. Alipofanya hivyo alimwamuru ainuke mara moja, hakujali hata hali aliyo nayo. Ilimbidi ajiinue kwa shida kutokana na majeraha aliyoyapa mwilini mwake. 

Alipokuja kukaa sawa, alipiga hatua kichovu mno kuelekea mbele. Ilimpelekea aishie kusukumwa akazane, asijaliwe kuhusu kuumwa kwake.

Kwa mwendo wa kujikongoja, alikuja kutokea eneo lenye ukumbi mdogo wenye sakafu iliyochakaa na kujaa mashimo. Sehemu ambayo alitembea kwa shida akichelea pia kujikwaa kutokana na hali aliyo nayo.

Ukiachana na majeraha aliyoyapata miguuni, bado kuna mengine ambayo yalifunikwa na nguo yake. Hayakuonekana vyema, hayo ndiyo yalipelekea awe na shida kwenye kupiga hatua yake. Ingawa alijitahidi hadi akafika nje ya jengo hilo.

Kitendo cha kukutana na mwangaza wa nje, alijikuta akifinya macho yake kwa nguvu. kwakuwa yalimuuma hasa, kisa kukaa ndani mule kwenye dirisha dogo muda mrefu.

Hadi alipokuja kuzoea sekunde kadhaa baadaye, ndipo aliyafungua kutazama. Alikutana na mandhari ya kambi iliyopo eneo lenye vichaka vingi, kukiwa na majengo chakavu sambamba na mahema kadhaa. Mahala hapo alikanyaga ardhi ngumu zaidi jua likiwa linawaka kupitiliza, kiasi kwamba alijawa na mateso makubwa. Majeraha yalimuuma maradufu, ila alilazimishwa atembee hivyohivyo.

Mpaka alipofikia eneo lenye gereji ya magari makubwa, ambayo mengi ni aina ya Leyland yaliyochakaa sehemu za ndani na nje. Mengi hayakuwa na namba za kueleweka.

Mahali hapo yalipo mafuta ya kulainisha injini yaliyomwagika sehemu mbalimbali. Ndiyo alisukumwa kuingia, napo ikambidi akanyage kwenye majeraha yake.

Eneo hilo la gereji alipolivuka kwa nyuma kulikuwa na nyumba ndogo ya kujengwa kwa matofali ya saruji, yenye bati zilizochoka, sambamba na mlango wa chuma kwa nje. Uliyoonekana wazi kushika kutu, ingawa bado haukuisha ubora wake.

Mlango ulikuwa wazi, alipoufikia aliingia ndani mwenyewe bila kupenda. Akaja kutokea kwenye chumba chenye kiti cha chuma kilichochakaa. Kukiwa na vingine viwili vyenye nafuu, ambapo kimoja alikaa mwanaume mwenye asili ya Kisomali aliyevaa kombati la kijeshi. Kingine akiwa akiwepo mwingine aliyevaa nusu kanzu nyekundu, chini akiwa na suruali nyeusi, sambamba na kilemba chekundu.

Kile kilichochakaa ndiyo alikalishwa, halafu alifungwa kwa nyuma mikono yake asiweze kujitoa. Miguuni naye ikawekwa mnyororo wenye kutu, kisha yule aliyemleta alitoka nje kumwacha huko.

"Kwa nini unaendelea kuwa mkaidi? Ni bora useme ukweli kuliko kufa hapa bila faida yoyote," Mwenye nusu kanzu aliongea.

Laiti kama ungeisikia kauli hiyo, ungedhani alimwonea huruma kumwambia hivyo. Ilihali wao na hao watesi lao ni moja, walitaka wasikie habari muhimu waliyotarajia kutoka kwake. Ila ndiyo hivyo hakukuwa na lolote jipya la kuelezwa naye.

Mtu yule aliwatazama kwa hali ya kuonesha kukata tamaa. Alisema, "niwaambie mara ngapi kama mimi ni msambazaji wa koka. Siyo mpelelezi, mlinishika kimakosa."

Alisema kwa huruma hasa, hadi watu wale walishusha pumzi na kuishia kutazamana. Walipeana ishara ya jambo fulani, halafu yule mwenye nguo za kijeshi. Aliingiza mkono kwenye vazi lake, alitoa bastola ndogo ya kijasusi na hati ya mbili za kusafiria. Moja ikiwa ya Kenya na nyingine ya Tanzania.

Alimwonesha huku akisema, "unamiliki bastola hii ndogo ya kipelelezi, unamiliki hati zaidi ya moja... leo ni siku ambayo nimepokea habari ya mke wangu kujifungua, nimepanga kutotesa yeyote. Usinilazimishe."

"Mimi ni muuza unga, ninakutana na hatari mbalimbali. Lazima niwe na bastola kujihami, pia ni lazima niwe na hati hizo kuvuka salama mipaka. Sina uraia wa Tanzania wala Kenya, hata mkinirekodi video na kuwatumia ni kazi bure."

Mwenye nusu kanzu aliposikia hivyo alinyanyuka alipoketi, alisogea hatua kadhaa hadi alimfikia mtu yule. Alimtazama kwa huruma sana, kisha alisikitika kama vile hapendi hali hiyo inayommkumba akiwa mikononi mwao.

Kufumba na kufumbua huruma ile ilibadilika. Ilikuwa ni uso uliyojaa ukatili, uliyoambatana na kurushwa ngumi iliyokuja kutua usoni mwa mtu yule. Haikuishia hapo alifyatuka teke lililotua kifuani mwake hadi alitema damu na kuachia mguno wa maumivu. Aliongezwa kukanyagwa kwa nguvu katikati ya miguu yake, mahali kulipokuwa na maungo yake ya siri.

Maumivu aliyoyapata hayakuelezeka, hadi alitoa yowe la nguvu. Ila hakukuwa na msaada ni sawa na kupiga vigelegele msikitini, badala ya kueleweka una furaha utaishia kuadhibiwa zaidi.

"Falzal anakuzomea, anaona unacheza," alisema yule bwana mwenye gwanda.

Aliishia kunena mwenzake anazomewa, akimaanisha apewe adhabu kubwa zaidi ya hapo. Wakati alichofanyiwa hakuna mwanaume anayeweza kustahimili maumivu pasipo kugumia au kupiga kelele.

KAILA NA YULE BINTI walipokuja kutoka nje ya mgahawa, muda huo mrembo alijihisi kutojutia. Hakuona kosa kufuatana na bwana afya wa maungo, maana alimfanya ajihisi raha kuongea naye.

Huko ndani hadi kuchombezwa kulifanyika, akaishia kutotoa jibu. Ila kiishara alimaanisha jimbo hilo alipitwa bila kupingwa, wagombea wa upinzani walishashindwa kivigezo kabla hawajachukua fomu.

Ndiyo maana hakusikia neno kuna mshindani toka alipotupa karata dume, kwenye ya meza ya kasino kumaliza mchezo wake.

Kilichobaki ni kujikusanyia kete za ushindi, maana ukimya muda mwingine humaanisha ndiyo. Suala hilo halikuhitaji kujibiwa, ni yeye kama mtoto wa kiume kujiongeza kiakili.

Afahamu mambo yalishaiva pasipo kuvundikwa, tunda hadi linabonyea likianguka mtini anaweza asilile tena. Walipofika nje binti alimtazama kwa bashasha kubwa, wakati huo wapo jirani na gari yake. Mzee wa kazi aliishia kumuuliza, “kwahiyo tunaenda wapi baada ya mwili wako kupata nguvu?”

Aliposikia hivyo aligeuza uso wake pembeni kihaya, kisha aliziba kinywa kujizuia asicheke kisa tu kaangaliana na mzee wa kazi.

“I’m in your hands now, unaweza kuamua mwenyewe.”

Kauli hiyo ilimaanisha mahali alipotakiwa kwenda Kaila, ni maamuzi yake. Binti angefuata mithili ya behewa lililoungwa kwenye kichwa, lisilo na injini ya kulipeleka mbele au kurudi nyuma.

Nafasi ambayo ni muhimu zaidi, mithili ya wasaa wa kufunga kwa mshambuliaji mwenye ukame wa mabao. Kama binti angekuwa ni golikipa, basi wataalamu wa soka wangelisema ameuza mechi tayari.

Ilihitaji utambue kwa haraka alihitaji nini, kusudi uje kufanya maamuzi sahihi. Kuchelewa kidogo, ni uzembe kama mtahiniwa aliyesahau kujaza namba ya mtihani.

Ndipo hapo Kaila alimuweka garini upesi hakutaka kusubiri zaidi, kichwani akifahamu wazi mahali alipotakiwa kwenda ni wapi. Hakucheza na fursa iliyomjia mbele yake, kama angelitenda kosa hilo hata nafsi yenyewe ingemsuta. Juhudi zake zingekuwa hewa, muda atakuwa kapoteza zaidi kisa kuzubaa.

Safari yake ikaja kuishia eneo la Tegeta, mahali kulipo na hoteli ndogo ya hadhi ya nyota nne. Kaila alifikisha gari maegeshoni, alishuka na kwenda kumfungulia mrembo.

Naye aliweka mguu chini, huku akishangaa mandhari ya kupendeza ya mahala hapo.

“kutokana na ukarabati mkubwa wa nyumba yangu, nimekuwa sina budi kukukaribisha mahala hapa ninapoishi. Ningependa wazi ujue ni wapi ninapoishi kwa hivi sasa”, alitia uongo mwingine hakutaka kuonesha nia ya dhati.

Binti aliishia kuguna tu na kuongoza njia mithili ya kondoo. Muda huo aliingiwa na ukimya huku akiangalia mazingira ya hapo kwa ukaribu zaidi. Mpaka alipofika mapokezi, mahala ambapo alikuta warembo wawili waliyovalia sare za hoteli hiyo.

“haya sasa nipeni ufunguo wa nyumba yangu dharura”

“kulikoni leo mwenye nyumba ukarudi mapema”

“si mnaona nina mgeni mkubwa hapa ninayemheshimu, mlitaka nikutane garini kweli”

Kauli hiyo ilifanya mabinti hao watazamane, kisha mmojawapo alitoa funguo kumpatia. Aliambatanisha na kauli, “ingekuwa watu wote wana mioyo kama hiyo, basi dunia ingekuwa mahala salama”.  Norbert alipopokea funguo alinena, “dunia ni salama kama utaichukulia, ni hatari kama utaichukulia hivyo”

Muda huo binti alikaa kimya, hadi mwenyeji wake alipoanza kuondoka. Alimfuata nyuma hadi kwenye lifti, hakujali lolote lile. Kwani hadi kafikia kuingia hapo maana yake alishakubali kufika huko chumbani. Ikumbukwe alishachombezwa na jingine lingetokea tu hapo.

FALZAL ALIPOCHOKA KUPIGA aliishia kuhema kwa nguvu, halafu alimtazama mateka wao. Aliyeonekana kuumizwa sehemu mbalimbali za mwili wake, ila bado hakuongea kitu walichokitarajia. Ilimbidi mtu yule mwenye kilemba, amwite waje nje kuzungumza.

Wakati wakiendelea na mateso hayo, hakuna aliyejali kuhusu harufu. Kunuka haikuwa kawaida, kuvumilia ile ilihitaji kipaji. Mwili ulijaa mchanganyiko wa uchafu na uvundo uliyotokana na maradhi yaliyompata. Ila kwao waliona ni kawaida tu, hadi walipofika hakuna aliyeonekana alikerwa na harufu.

“Falzal toka tuanze kumtesa huyu ni miezi minne hivi sasa, hatujapata lolote tunalolihitaji. Kwenye mzigo wake kweli alikutwa na unga, naona ni kweli huyu anafanya biashara hiyo”

“Jabir ni ngumu sana kumwamini mapema mtu kama huyu, hata kama hajatoa jibu jingine”

Jabiri alimshika bega na kumwambia, “hebu kwanza tumwachie awe chini yetu, hiyo biashara ya unga aifanye kwetu. Soko ni zuri sana hivi sasa, utajiri huu”

“akitutoroka je?”

“tunamdunga Nuerot, ukumbuke haya madawa tunayo sisi tu. Akianza kupata uraibu basi ndiyo tutakaompa, lazima aje kufuata dozi kwetu”

“ila....”

“kuhusu kwenda soba hatoweza, huku tulipo sehemu hizo ni ngumu kuzipata lazima awe mtiifu kwetu tu, hana ujanja huyu”

Mwenzake aliposikia hilo, alikubaliana naye. Waliishia kupeana mikono ishara ya kuelewana, halafu walirudi tenda alipo mateka wao. Wakiwa wamefikia uamuzi ni kitu gani cha kufanya, kama bado msimamo wa mateka wao ni uleule. Walijipa uhakika kweli alihusiana na biashara hiyo.

WAKATI HUO LORI KUBWA aina ya Leyland, lenye muundo wa kizamani, ambalo nyuma lilibeba madumu mengi yaliyopangwa vilivyo, lilikatiza kwenye pori lenye nyasi fupi. Barabara lililopita haikuwa ya kuridhisha, ila kutokana na uimara wake liliendelea kusonga mbele pasipo tatizo lolote.

Baada ya mwendo wa takribani nusu saa, lilifika mahali kukiwa na gari aina ya Land Rover la kizamani likiwa imefunga njia kuzuia watu wasipite. Ilibidi dereva asimamishe mara moja kwa kuona hilo.

Ghafla porini waliibuka watu wenye silaha za kivita wakiwa na mavazi machafu, hao walielekeza zana kwenye gari hilo na kumuamuru dereva ashuke mara moja.

Nalo hilo lilipewa uzito baada ya kuonekana mlango ukifunguliwa.

Wasimamishaji wa lori hilo, walijawa na shauku kubwa ya kumwona huyo dereva. Kujua angeshuka na kitu gani, ili kama ni hatari basi wajihami upesi sana. Maana maeneo hayo mtu yeyote hachelewi kufanya maamuzi magumu, kusudi abaki salama kama kuna hatari mbele yake.

Kabla hajaonekana mtu, ulivuma mlio wa bunduki aina ya Ak47. Sambamba na kuanguka watu wawili kati yao wenye silaha, jambo hilo likijiri napo kulitokea kishindo kizito cha mlipuko.

Watu wale walipotazama mbele waliona gari lile liliyofunga njia, ikirushwa juu hadi ikaja kutua pembeni. Kuashiria ilipigwa na kombora lenye nguvu kubwa.

Tukio hilo likitokea dereva wa lori hakutaka kusubiri, mlango aliyoufungua aliufunga ghafla, na aliliondoa hapo huku mivumo wa bunduki ikirindima. Wale waliyomuwekea kizuizi wenyewe, waliacha kushughulika naye. Akili zao walielekeza kujihami, ili wasizidi kumalizwa na mashambulizi waliyopewa.

Hawakuona yeyote yule, zaidi ya kusikia bunduki zikirindima toka huko majanini.

Yalikuwa ni mapigano ya kurushiana risasi, kati aliyeonwa na asiyeonwa na adui yake. Mwisho wake waliamua kukimbia, walipoona hasara kubwa ipo kwao kuliko faida. Maana huwezi kupigana na mtu ambaye hujui yupo upande gani, uishie kupata hasara tu.

Hizo hazikuwa hali za ajabu kwenye ardhi hiyo, iliyojaa makundi mbalimbali yakijipambanua kuwa ni wanamgambo. Ila nyuma yake wengi walihusika na biashara haramu, walizofanya kwa usiri mkubwa wakijivika kinyago cha upiganiaji haki.

Hao walishapigana na majeshi ya serikali mara nyingi, wakiona hatari inazidi kuwa kubwa. Kawaida yao hujichimbia mbali msituni. Kusudi wasidhurike.

Waliyopambana hapo ni makundi mawili tofauti, waliyobeba dhana na utendaji usiyofanana. Waliyoweka gari njiani walipanga kuzuia lori wateke bidhaa zote. Wenye mzigo ndiyo waliyoamua kuleta mashambulizi, wakafanikiwa kukomboa wenzao wakaendelea na safari kama kawaida.

HADI ILIPOINGIA JIONI, Norbert Kaila hakuwa ametoka chumbani. Majira ambayo alifanikiwa kumwingiza mrembo yule, aliweza kufanikisha kumpunguza mavazi yote na kutimiza alichokitaka. Jioni yenyewe hiyo, bado aliendelea na harakati huko ndani hadi giza lilipoingia.

Chakula walikiagizia humohumo, waliendelea kuburudika kwa pamoja. Hakuna aliyetaka kuondoka. Bwana mkubwa aliona heri aendelee kufaidi tunda la mti aliloliwinda kwa siku hiyo.

Kipindi hichi Kaila alikuwa radhi apoteza masaa kadhaa, ilimradi amteke akili mrembo na kumuweka kimiani. Ndiyo hapo alipofanikiwa azma yake, hadi ilipotimu usiku mnene, akimchosha binti mpaka alilala mithili ya pono. Ndiyo alitoka kitandani na kufikia lilipo kochi.

Macho yote yalikuwa alipolala mrembo yule amejiachia kutokana na uchovu. Norbert aliishia kutazama huku akitabasamu, maana kazi aliiweza vilivyo na hakufanya ya kizembe.

Akiendelea kumtazama hiyo, alishtuka ghafla baada ya kuona kidoti cha rangi nyekundu kilichoweza kupenya hadi kwenye pazia zito kikimulika katikati ya chumba.

Aligutuka hasa na kuona wazi hakukuwa na usalama humo ndani, muda ambao asilimia kubwa ya nguvu ameshaitumia hapo juu ya kifua cha binti. Lau angelijitokeza adui, ufanisi wa kujihami ungeshuka kabisa. Ndiyo aje kumulikwa na mwangaza huo, ambao aliujua wazi ni lenzi ya bunduki.

Jambo hilo liliambatana na simu yake kuita, ilimlazimu aipokee kwa pupa hasa. Kwani aliyoiona ni ishara, alitakiwa kuwa macho wakati ikitolewa.  Alisema, “Chifu!”

Alisikiliza kwa umakini upande wa pili, halafu aliishia kukubali

